সূত্র জানায়, গত বৃহস্পতিবার রাতে গণভবনে অনূর্ধ্ব-১৫ সাফ চ্যাম্পিয়নশিপজয়ী নারী ফুটবলারদের সংবর্ধনা দেন প্রধানমন্ত্রী শেখ হাসিনা। গণভবনে নারী ফুটবলারদের সঙ্গে ছিলেন বাফুফে কর্মকর্তারা। সেখানে পরিচয়পর্বে মাহিউদ্দিন আহমদ সেলিম যখন নিজের পরিচয় দিচ্ছিলেন, তখন প্রধানমন্ত্রী বলেন, ‘হ্যাঁ, তোমাকে চিনি আমি। ’ ওই সময় জাতীয় দলের সাবেক ফুটবলার ও বাফুফে সদস্য মো. ইলিয়াস প্রধানমন্ত্রীকে বলেন, ‘মাহিউদ্দিন সেলিম সিলেট সিটি নির্বাচন করতে চান। ’ ওই সময় বাফুফে কর্মকর্তারাও ইলিয়াসের ওই কথায় সায় দেন। তখন প্রধানমন্ত্রীর কাছে দোয়া চান মাহিউদ্দিন সেলিম। জবাবে প্রধানমন্ত্রী বলেন, ‘কাজ চালিয়ে যাও। আমার দোয়া রইল। ’ গণভবনে ওই সময় যুব ও ক্রীড়া উপমন্ত্রী আরিফ খান জয়, বাফুফে সভাপতি কাজী সালাউদ্দিন, সহসভাপতি আবদুস সালাম মুর্শেদী প্রমুখ উপস্থিত ছিলেন।